《送刘仲深之呼深》
清代·成多禄

镏君镏君去不顾，寻师独入云深处。秋风库叶一扁舟，斜日伊深千里路。

庚寅之岁喜初逢，我与君家一巷中。气象汪汪黄叔度，照人剪水点双瞳。

清谈从此留真赏，夜话篝镫时来往。得逢好友旧盟心，欲索解人先鼓掌。

周簠秦彝汉瓦文，图书金石两纷纷。画家自古传三昧，书法于今重八分。

蓦地祖刘中夜起，方觉雕虫技小矣。男儿生长天地间，不能为将宜为使。

鬓发将凋可奈何，坐令勋业久蹉跎。我闻此语为君壮，燕赵相逢慷慨多。

金源自古称雄郡，残碑断碣无人问。偶然名士著名邦，斗觉山川增气韵。

此时耳热酒初酣，别绪唫秋与澹堪。他日边云回首处，荻花枫叶满江南。

作者简介：成多禄，字竹山，号澹堪，吉林其塔木镇人。光绪乙酉拔贡，历官绥化知府。有《澹堪诗草》。